Læseguide til Gramma3-rapporten (til studerende)

Af: Kora Canger, lektor ved Københavns Professionshøjskole

Rapporten er skrevet af forskergruppe bestående af:

**Projektledelse**: Kristine Kabel, Mette Vedsgaard Christensen og Lene Storgaard Brok

**Projektdeltagere**: Kirsten Bjerre, Kathrin Bock, Karen Lassen Bruntt, Grete Dolmer, Peter Fregerslev, Ida Gyde, Juljana Gjata Hjorth Jacobsen, Nanna Jørgensen, Inger Maibom, Hanne Møller, Søren Martin Vestergaard Riis, Lilian Rohde og Jacob Spangenberg

Link til rapporten: <https://www.videnomlaesning.dk/media/3088/gramma3-rappport.pdf>

Hvad er det?

Gramma3-rapporten er en udgivelse, der bygger på et omfattende studie af, hvordan grammatikundervisningen praktiseres og forstås i grundskolens sprogfag, dansk, engelsk og tysk.

Hvorfor er det et vigtigt dokument?

Rapporten er skrevet i 2019 og er således aktuel, da den bygger på nye undersøgelser og resultater. Den er væsentlig, da det empirisk er underbelyst, hvordan grammatikundervisning praktiseres og forstås i grundskolen. Derfor bidrager rapporten med ny viden om, hvordan der undervises i grammatik i danske klasserum, og hvilke eventuelle ligheder og forskelle der er mellem grammatikundervisningen i de tre fag, hvor sprog udgør et centralt genstandsfelt.

Hvad skal du have ud af at studere rapporten?

Få viden og indblik i, hvordan en forskningsrapport er bygget op.

Blive fortrolig med det fagsprog, der knytter sig til forskningsundersøgelser.

Få viden og indblik i, hvordan grammatikundervisningen praktiseres i folkeskolen.

Forstå og lære begreber, der knytter sig til grammatik og grammatikundervisning.

Vigtige begreber

Herunder er der to skabeloner til at støtte dit arbejde med forståelse og tilegnelse af nogle af tekstens centrale pointer og områder. I den første

skabelon skal du forholde dig til rapportens indhold, hvor du både skal besvare spørgsmålene med dine egne ord, og ligeledes forholde dig til tekstens

forklaring. I den anden skabelon skal du forklare centrale begreber, der anvendes i rapporten. Spørgsmål og begrebsafklaring kan besvares individuelt

eller i studieteams. Inden du går i gang med læsning af rapporten, skal du lytte til følgende podcast, der handler om Gramma3-projektet:

<https://videnomlaesning.podbean.com/e/nar-l%c3%a6rere-og-elever-er-sammen-om-grammatik/>

Skabelon 1

|  |  |  |
| --- | --- | --- |
| Spørgsmål til rapporten | Forklar med egne ord | Tekstens forklaring |
| Del I: Indledning (side 8-13) |  |  |
| Hvad menes der med, at grammatikundervisningen i skolens modersmålsfag er mere forandringsresistent end litteraturundervisning, medieundervisning og læseundervisning? (side 7) | Det betyder, at grammatikundervisningen – i modsætning til de nævnte typer af undervisning – ikke forandrer eller udvikler sig. |  |
| Hvad menes der med, at læremidlerne til faget er præget af en formel, strukturalistisk grammatikforståelse? (side 7) | Læremidlerne er baseret på et syn på sprog som et abstrakt system, som en række eksisterende regler for, hvordan sproget er bygget op. Sproget anses som løsrevet fra kontekst og den måde, sproget bruges på i praksis. | Det betyder, at læremidlerne helt eller delvist handler om grammatik, og det vidner om, at grammatik igen er på skemaet. Disse materialer har især fokus på ordklasser, endelser og sætningsopbygning, særligt kombineret med staveregler og tegnsætningsregler. |
| Hvad er motivationen/formålet med undersøgelsen? | Formålet med projektet er at undersøge, hvordan grammatikundervisningen i dansk, engelsk og tysk praktiseres i grundskolen. | Med Gramma3 ønsker de at bidrage med ny og værdifuld viden om, hvordan grammatikundervisning praktiseres i udskolingen i Danmark |
| Hvordan er det empiriske grundlag i studiet stykket sammen? (side 8) |  | Empirien består af observationer af 120 lektioner i dansk, 55 i engelsk og 40 i tysk. Forskerne har været til stede i den almindelige undervisning i hvert fag, uafhængigt af hvad der var på programmet. På den måde har de også kunnet undersøge, hvor meget af hvert fags undervisning der udgøres af grammatikundervisning. Ud over klasserumsobservationer har de interviewet deltagende lærere og seks tilfældigt udvalgte elever fra hver klasse. |
| Hvad forstås der med et ’bredt grammatikbegreb’? (side 9-10) | Med det brede grammatikbegreb inkluderer de både det mundtlige og det talte sprog og på mange forskellige sproglige niveauer. Konteksten bliver inddraget som en del af det brede grammatikbegreb. | Det brede grammatikbegreb inkluderer flere sproglige niveauer (under, på og over sætningsniveau), og det inkluderer også et fokus på kontekstniveauet. |
| Forklar Debra Myhills skelnen mellem grammatik som system og grammatik som valg. (side 9-10) |  | Myhill (2018) skelner mellem grammatik som system og valg, hvor en undervisning med opmærksomhed på det sidste vil lægge mere vægt på, at en elev ved, hvordan en passivkonstruktion former den information, der kommunikeres, frem for at det er en passivkonstruktion. |
| Hvorfor bliver begrebet ’multilevel grammatics’ inddraget i undersøgelsen? (side 10) |  | Fordi det giver mulighed for at have blik for de forskellige sproglige niveauer, da det inkluderer tekst og kontekst, og fordi det giver mulighed for at undersøge sprog i brug. |
| Hvad menes der med de sproglige niveauer? (side 10-11) |  | Det indebærer sprog på ordniveau, på sætningsniveau, på tekstniveau og på kontekstniveau. |
| Hvordan defineres begrebet ’tekst’? (side 10) |  | Med tekst forstår de såvel mundtlige som skriftlige tekster, hvor verbalsproget er den dominerende modalitet. |
| Hvad menes der med ’et differentieret kontekstbegreb’? (side 11) |  | At der tages højde for forskellige typer af kontekst – herunder de fire forskellige facetter af konteksten. |
| Forklar de fire facetter af konteksten, der inddrages i studiet. (side 11) |  | 1. Kommunikationskonteksten  2. Elevers semantiske erfaringer med sprogbrug i forskellige sammenhænge og på forskellige sprog  3. Læreres og elevers livserfaringer  4. Undervisningsomgivelserne forstået som læreres eller elevers henvisninger til noget i faget eller i andre fag, der er foregået tidligere, eller som skal foregå efterfølgende |
| Hvad menes der med implicit og eksplicit grammatikundervisning? (side 11-12) |  | Eksplicit grammatikundervisning bestemmer de som undervisning, hvor der i klasserummet rettes direkte opmærksomhed mod strukturer og regelmæssigheder på de sproglige niveauer.  Eksplicit grammatikunderundervisning kan også finde sted undervejs i andre aktiviteter, hvis der rettes direkte opmærksomhed mod sprog og sprogbrug undervejs.  Implicit grammatikundervisning er forbundet med en kommunikativ undervisningstradition, hvor der primært rettes et implicit – og ikke et eksplicit – fokus på strukturer og regelmæssigheder. Målet med den implicitte grammatikundervisning bliver en ubevidst tilegnelse frem for bevidst læring. |
| Hvorfor fravælges den implicitte grammatikundervisning i studiet? (side 11-12) |  | Fordi den ikke kan observeres i undervisningen. |
| Hvordan defineres og anvendes begrebet ’praksisser’ i studiet? (side 13) |  | De anvender begrebet med inspiration fra etnografisk literacyforskning og bestemmer det som et begreb, der dækker såvel observerbare hændelser (’events’) som deltageres værditilskrivninger i de sociale sammenhænge, hvor hændelserne foregår. |
| Metodologi og metode (side 13-21) | Forklar med egne ord |  |
| Hvordan forklares forskellen på traditionel etnografi og fokuseret etnografi? (side 13) |  | Hvor traditionel etnografi lægger vægt på tid i felten for at forstå de praksisser, der kan være fremmede for forskeren, så er det centrale i fokuseret etnografi forskerens fortrolighed med det, der undersøges. |
| Hvilke forskellige funktioner har de foretagne interviews haft? (side 14) |  | 1. De udgør en del af data i forhold til at undersøge praksisser. 2. De har bidraget metodologisk til at underbygge, om det, de har set og oplevet, også bekræftes og genkendes som typisk af de involverede. |
| Hvilke strategier har været centrale i forskergruppens bearbejdning af data? (side 14) |  | 1. De har været optaget af at få øje på det typiske og derfor udvalgt og medbragt nøgleeksempler til interviewene.  2. De har også været optaget af at få øje på det særlige, som kan belyse de praksisser, de ser. |
| Hvilke etiske overvejelser har forskergruppen haft i forbindelse med projektet? |  | 1. De har indhentet samtykke, der lever op til den aktuelle datalov. 2. De har valgt en åben strategi i mødet med såvel lærere som elever, hvor de har fortalt om studiet. 3. I enkelte klasser har der været forældre, der ikke ønskede, at deres børn deltog. I de tilfælde har de undgået at indsamle for eksempel elevtekster fra disse børn samt undgået at vælge disse børn til interview. 4. De har sikret ansvarlighed i måden, interview er blevet gennemført på, og med en særlig opmærksomhed på etisk velvalgte strategier, når de deltagende elever er blevet interviewet. |
| Hvordan indgår elevernes tegninger af grammatikundervisningen i projektet? (side 16) |  | De bliver brugt til at spørge ind til deres oplevelse og forståelse af grammatikundervisning i de tre fag. |
| Hvorfor justerede og ensrettede forskergruppen de forskellige slags feltregistreringer? (side 16) |  | De justerede undervejs og valgte, at feltregistreringerne skulle være udførlige og kunne følges af resten af forskergruppen, netop fordi den kollektive fortolkningsproces var vigtig. |
| Hvilke fire dele strukturerede observationsguiden? (side 16-17) |  | 1. Facts 2. Læremidler og artefakter anvendt i lektionen 3. Feltregistrering 4. Feltfortælling |
| Hvilke andre typer af data indsamlede forskergruppen (udover observationer og interviews)? (side 17) |  | Fotos af forskellige elevtekster og -produkter, tavler, artefakter, men også læremidler. Derudover er der i flere klasser lavet lydoptagelser af undervisningen. |
| Hvad bruger forskergruppen kodemanualer og koderegistreringer til i projektet? | Til at systematisere data. |  |
| Del II: Hvad ved vi om grammatikundervisning? (side 25-31) | Forklar med egne ord |  |
| Hvad er forskergruppens forklaring på, at grammatikundervisningen er blevet løsrevet fra sprogbrugen? (side 25) |  | Datidens grækere og romere skulle lære om grammatik, fordi de skulle begå sig i parlamenter og retssale. Grammatikken var oprindelig tæt knyttet til oracy og retorik, en forbindelse, der blandt andet på grund af skriftsprogets forrang i vores samfund ikke længere synes tydelig.  Hvor formålet med grammatikundervisning historisk set er blevet smallere og mere præskriptivt, i takt med den i højere grad kommer til at tage udgangspunkt i billige, trykte grammatikbøger, der lærer elever om syntaks på græsk eller latin ved hjælp af løsrevne sætninger. Effekten er, at grammatisk viden som redskab til at beskrive hele tekster, deres struktur og betydning glider ud af grammatikundervisningens fokus. |
| Hvad har været de historiske argumenter for at undervise i grammatik? (side 25-26) |  | Undervisning i grammatik skal fremme elevernes færdigheder i at bruge modersmålet.  Man har brug for at lære grammatik i modersmålsfaget, fordi man siden hen skal bruge det til at lære fremmedsprog. |
| Hvad er forskergruppens bud på, at grammatikundervisningen både i modersmålsundervisningen og i fremmedsprogsundervisningen er forandringsresistent? (side 26) |  | Lærerens egen tid som sprogelev i skolen styrer i høj grad lærerens valg. Dermed kan man nemt forestille sig, at læreren også ubevidst videregiver forældede arbejdsformer med hensyn til grammatik. |
| Hvilken betydning har dekontekstualiseret grammatikundervisning for elevernes skrivning ifølge nyere effektstudier? (side 26-27) |  | Dekontekstualiseret grammatikundervisning har tilsyneladende ikke en positiv effekt på elevers skriftsprogskompetencer. |
| Hvilke sprogdidaktiske principper var centrale for de interventioner, der fandt sted i Myhills studie? (side 27) |  | 1. Undervisning i grammatik skal etablere forbindelser mellem den grammatik, eleverne skal lære og lære om, og hvordan den virker i den skrivning, der undervises i. 2. Grammatik skal forklares gennem eksempler. 3. Klassesamtaler om sprog og grammatik skal have høj kvalitet. 4. Bruge eksempler fra autentiske tekster. |
| Hvad konkluderer forskergruppen på baggrund af den omtalte forskning? (side 28) |  | De konkluderer, at spørgsmålet ikke er, *om* der skal undervises i grammatik, men *hvordan* der skal undervises. |
| Hvilke væsentligt fund viser klasserumsstudierne? (side 30-31) |  | 1. Grammatikundervisning er begrænsende ift. elevdeltagelse. Lærerne har svært ved grammatisk analyse og begrebsbrug. Undervisningen er ikke kognitivt krævende. 2. Der er brug for nye perspektiver på grammatikundervisningens hvad, hvordan og hvorfor. 3. Grammatikkens begreber og grammatiklæring skal konceptualiseres, da der er brug for mere forskning i, hvad grammatisk viden mere præcist kan være, hvordan den kan gøres relevant, både som eksplicit viden om sprog og sprogsystemer, men især hvordan denne viden kan blive til tænkeredskaber for elever, der skal lære, forstå og producere sprog. 4. Lærerne er centrale. En teoretisk velfunderet grammatikundervisning, der både behandler form, men også metasproglig bevidsthed, kræver lærere med viden om og erfaring med at undervise heri. |
| Del III: Hovedfund (side 35-45) |  |  |
| Hvilke forskelle er der på undervisning i de tre fag ift., hvordan og hvor meget man underviser i grammatik? (side 36-37) |  | Tidsoptællingen viser, at der er stor forskel på, hvor meget eksplicit grammatikundervisning fylder i hvert fags samlede undervisning. I dansk og engelsk foregår der eksplicit grammatikundervisning i en del af lektionerne, også i aktiviteter, hvor der samtidig er et andet fokus (’eksplicit indgår’).  I engelsk dækker gennemsnittet for de syv skoler dog over nogle markante forskelle: På enkelte skoler foregik næsten udelukkende eksplicit grammatikundervisning i den periode, de observerede, men på de fleste skoler observerede de næsten ingen eksplicit grammatikundervisning.  I tysk foregår der markant mere eksplicit grammatikundervisning end i de to andre fag, og det sker overvejende i aktiviteter alene med dette fokus. |
| Hvordan er dialogen mellem fagene ift. undervisningen i grammatik? (side 37-38) |  | Det er et overordnet fund, at der ikke er nogen organiseret dialog mellem fagenes lærere, og at eleverne hverken gennem henvisninger eller invitationer støttes i at opleve forbindelser mellem de tre fags grammatikundervisning. |
| Hvordan karakteriseres grammatikundervisningen overordnet i dansk? (side 38) |  | Eleverne arbejder individuelt med læremidler og primært med sproget på ord- og/eller sætningsniveau.  Grammatikundervisningen er ikke integreret i den øvrige danskundervisning. |
| Hvad karakteriserer de tre mønstre/praksisser, der præsenteres? (side 38-44) |  | 1. **Individuel traditionel**   En del af den eksplicitte grammatikundervisning udgøres af aktiviteter, der er karakteriseret ved, at eleverne arbejder med sproget på ord- og/eller på sætningsniveau med fokus på bøjninger af ord, stavning og tegnsætning. Det sproglige materiale, som arbejdet tager udgangspunkt i, kommer fra læremidler (analoge eller digitale) og består typisk af enkeltsætninger eller kortere tekster, der er produceret for at illustrere noget bestemt. Undervisningen organiseres, så eleverne arbejder individuelt.   1. **Fælles traditionel**   En anden praksis er en variant af den individuelle traditionelle praksis. De karakteriserer den som fælles traditionel. Der er fokus på ord- og/eller sætningsniveau, men denne praksis adskiller sig fra den ovenfor beskrevne gennem det sproglige materiale og gennem organiseringen: Det sproglige materiale, som arbejdet tager udgangspunkt i, består typisk af hel tekst, enten fra læremidler eller fra eleverne selv, men det, der rettes fokus mod, er isolerede grammatiske forhold. Undervisningen er organiseret som fælles klasseundervisning. Denne variant indgår typisk i aktiviteter, hvor der også foregår noget andet.   1. **Kontekstualiseret**   Det, der karakteriserer denne undervisning, er, at den er integreret i for eksempel elevers skriveundervisning, og at læreren støtter eleverne i at se forbindelser mellem ord- og/eller sætningsniveau og kontekst. Her kan grammatikundervisning have flere forskellige sproglige niveauer i spil, tage udgangspunkt i hele tekster og være fælles. |
| Hvad er forskellene mellem de forskellige praksisser og hvilken betydning har de? (side 44) |  | Lærerne underviser enten traditionelt eller funktionelt med grammatik i undervisningen.  De lærere, der arbejder funktionelt, træffer et bevidst valg, hvor de lærere, der arbejder traditionelt, bruger grammatikken som pause eller udfyldning af tid. |

Relevante begreber

Du møder mange faglige begreber i rapporten, som måske vil være nye for dig. Stop op og find ud af, hvad de betyder. Du kan slå mange af begreberne op i denne metodeguide: <https://metodeguiden.au.dk/>

Skabelon 2

|  |  |
| --- | --- |
| Begreber fra rapporten | Forklar med egne ord begrebets betydning |
| Del I: Indledning (side 8-13) |  |
| Effektstudier (side 8) | Studier, der undersøger effekten af bestemte interventioner. Fx hvis man vil undersøge, om eksplicit undervisning i tegnsætning kan bidrage til læring. I det tilfælde vil man foretage en undersøgelse af en gruppe elevers kommatering. Efter intensiv undervisning i kommatering, foretager man en ny undersøgelse af elevernes kommatering, som man kan bruge som sammenligningsgrundlag for den første undersøgelse. Her vil man være optaget af at undersøge, om undervisningen har haft en effekt og ikke hvilke. |
| Empirisk grundlag (side 8) | Ordet ’empiri’ kommer af græsk og betyder erfaring. I denne sammenhæng skal det forstås som de erfaringer og iagttagelser, der anvendes som grundlag for videnskabelig erkendelse. Empiri kan bestå af mange forskellige elementer. Det kan være tegninger, observationer, interviews, spørgeskemaer, elevtekster, skønlitterære tekster etc. |
| Transmissive begrundelser (side 9) | I denne sammenhæng handler det om, hvorvidt der er begrundelser for en overførbarhed. |
| Deltagerperspektiv (side 9) | Når man i sin undersøgelse er interesseret i at få indblik i deltagernes erfaringer, forståelser og perspektiver. |
| Strukturelle og funktionelle traditioner (side 10) | I den strukturelle tradition ser man sprog som struktur eller et system. Man har fokus på sprogets enkelte dele, såsom sætningen og ordets opbygning. Sproget opfattes som et abstrakt system, hvor betydningen er i formerne selv, ikke i vores brug af dem, og her spiller konteksten ingen betydning. I undervisningen anvender man typisk særligt tilrettelagt materiale, såsom grammatikbøger, der fokuserer på træning af korrekthed ift. ord og sætningers enkelte dele.  I den funktionelle tradition ser man sprog som kommunikation mellem mennesker og kulturer. Her er fokus på sprog i brug, og sproget ses som en social handling, hvor konteksten er afgørende for, hvordan vi bruger det. Sproget bliver opfattet som en sociokulturel ressource. I undervisningen bruger man typisk autentiske og hele tekster, der fokuserer på kontekstens betydning ift. tekstens lag og dele. |
| ’Multilevel grammatics’ (side 10) | Begrebet trækker på en bred forståelse af grammatik udviklet inden for funktionel lingvistik, hvor flere sproglige strata eller niveauer inkluderes: Grammatik kan angå sætningen, men sprog kan også beskrives fra neden med fokus på fx fonologi eller fra oven med fokus på semantik og derigennem være tæt forbundet med kontekst. |
| Eksplorativ undersøgelse (side 10) | Ordet ’eksplorativ’ kommer af latin og betyder ’at undersøge, udforske’. Eksplorativ forskning sigter mod at give indsigt i og forståelse af det problem, forskeren står overfor. |
| Morfologisk og semantisk arbejde (side 10) | Morfologi eller formlære beskæftiger sig med ords struktur og opbygning. Semantik eller betydningslære beskæftiger sig, i grammatisk sammenhæng, med ords betydning. |
| Kohærens og kohæsive bånd (side 10) | Kohærens handler om den indholdsmæssige (semantiske) sammenhæng i tekst. Kohærens etableres både på sætningsniveau og i mere omfattende tekstmæssig sammenhæng; der er en snæver sammenhæng mellem de to niveauer. På sætningsniveau afhænger kohærens især af overensstemmelse mellem de enkelte ords betydning.  Kohæsive bånd er de ord, der binder teksten sammen. Det kan både være pronomener, der fungerer som kohæsive bånd som i den følgende sætning: ***Manden*** *kom gående.* ***Han*** *var hurtig*. Her refererer pronomenet ’Han’ tilbage til ’Manden’. Det kalder man også en referentkobling, da pronomenet refererer til ’Manden’.  Tekstbånd kan også forekomme ved, at et ord erstatter et andet. Fx *Den her* ***stol*** *er beskidt. Jeg vil have en ren* ***en***. Her erstatter ordet ’en’ ordet ’stol’.  Der er også leksikalske tekstbånd som i det følgende eksempel. *Ved vejen lå et* ***hus****.* ***Huset*** *var stort*. Her bruges ordet ’Huset’ i anden sætning i bestemt form og refererer tilbage til ’hus’. På den måde skabes der sammenhæng mellem de to sætninger.  Og så er der naturligvis konjunktionerne, der også binder ord og sætninger sammen. *Så blev hun bange* ***og*** *løb bort.* Her binder ordet ’og’ de to sætninger sammen. |
| Semantiske mønstre (side 10) | Begrebet bliver også kaldt for ’semantiske felter’ og handler om, hvordan der kan være sammenhæng mellem ord, der kan kategoriseres. Fx ordene *gris, ko, tærske, hest, lade, bondemand* og *traktor* er alle ord, der danner en betydningsmæssig sammenhæng, der kan kategoriseres under feltet eller scenariet ’landbrug’. |
| Semiotisk kontekst (side 11) | Ordet ’semiotik’ kommer af græsk og betyder ’tegn’. Semiotik er læren om tegn og bygger på den idé, at alt i verden kan opfattes som tegn. Her er der både tale om lyde, farver, kropssprog, genstande, ord etc. For at noget opfattes som tegn, skal det indeholde en betydning, der kan fortolkes. |
| Etnografisk literacyforskning (side 13) | Ordet ’etnografi’ kommer af det græske *ethnos*, der betyder folk. Etnografisk forskning undersøger mennesker og kulturer og interesserer sig for sociale processer og menneskelige handlinger i de kontekster, hvori disse udspiller sig.  Literacy er et begreb, der kommer af engelsk, og som vi ikke har et ord for på dansk. Det dækker over mere end læsning og skrivning. Hvor læsning traditionelt defineres som kombinationen af afkodning og forståelse, beskriver literacy også en række omstændigheder omkring læsning og skrivning, såsom formål, motivation, informationssøgning, kildekritik, samtale om tekster, multimodal fremstilling, bevidsthed om den kultur og situation, man læser og skriver i, hvad det skal bruges til m.v. Literacy er en bred, social handlekompetence, som inkluderer læsning og skrivning.  Når begreberne kobles sammen, er det fordi, man bruger metoderne fra den etnografiske forskning til at undersøge menneskers literacypraksisser. |
| Metodologi og metode (side 13-21) | Forklar med egne ord begrebets betydning |
| Kollektive analyseprocesser (side 14) | Analyseprocesserne foregår sammen med de andre fra forskergruppen. |
| Fortolkende metodologi (side 14) | Det betyder, at man i sin metodiske tilgang forholder sig fortolkende til sit materiale/data. Denne tilgang er knyttet til den kvalitative metode. |
| Key incidents (side 14) | Det bliver også oversat til nøglebegivenheder eller nøglehændelser, og de bliver brugt til at bekræfte de typiske praksisser, der bliver identificeret gennem observationerne ved at præsentere dem for deltagerne. |
| Semistrukturerede interview (side 16) | Det semistrukturerede interview er et interview, hvor intervieweren benytter sig af en [interviewguide](https://metodeguiden.au.dk/alfabetisk-oversigt/generelle-metodiske-overvejelser-og-problemstililnger/interviewguide/). Intervieweren har således en række af spørgsmål, der ønskes besvaret under interviewet. Spørgsmålenes rækkefølge kan variere, og der er mulighed for at stille uddybende spørgsmål. Metoden giver intervieweren en mulighed for at styre interviewet, samtidig med at respondenten frit kan besvare spørgsmålene. |
| Observationsguide (side 16) | På lignende måde som ved interviewet kan man udarbejde en observationsguide. Denne hjælper til at fastholde fokus på relevante aspekter og skabe overblik over de temaer og hændelser, der skal observeres. Desuden kan observationsguiden skabe gennemsigtighed og dokumentation for de senere argumenter og konklusioner, man drager.  Observationsguiden kan udformes med udgangspunkt i et undersøgelsesspørgsmål og temaer. Det er således temaerne, der koordinerer, hvilke aspekter observatørens fokus og opmærksomhed rettes imod. Observationsguiden kan være mere eller mindre struktureret |
| Feltregistrering (side 16) | Feltregistrering eller feltnotater består af nedfældede detaljer fra en observeret begivenhed. Feltnotatet er et vigtigt redskab blandt antropologer/etnologer, uanset om der bruges optageudstyr eller ej. Små detaljer i forbindelse med den undersøgte begivenhed, fx ting, der foregår væk fra kameraet, kan vise sig afgørende for den overordnede forståelse, og de skal derfor dokumenteres så nøjagtigt som muligt. Hvis du deltager aktivt i en begivenhed for at beskrive og rapportere, hvad du hører og ser, kan det være en udfordring at huske detaljer bagefter. |
| Kodning, kodningsmanual og kodningskategorier (side 18) | Kodning af kvalitativt data er en proces, hvor kvalitativt data, som f.eks. indsamles ved [interviews](https://metodeguiden.au.dk/interviews/) eller [observationer](https://metodeguiden.au.dk/observationsstudier/), opdeles i mindre, relevante dele og navngives. For at kunne arbejde med data er denne proces vigtig, da det vil overskueliggøre det samlede datasæt. F.eks. ved [interviews](https://metodeguiden.au.dk/interviews/) får man store mængder data, der ofte transskriberes. Dette tekstkorpus skal nu kodes, så hver relevant udtalelse får et navn. Dette kan gøre det nemmere senere hen at sammenligne interviews, da man slipper for at læse hele interviews igennem igen. Kodning bør være en løbende proces, og kodning kan fortages mange gange. Man kan f.eks. komme ud for, at et stort antal koder senere kan komprimeres til et mindre antal alt efter tema og relevans. Kodning kan være en nødvendighed, men man skal være opmærksom på, at kodning er en fragmenteringsproces, hvor data oversættes og generaliseres. Dermed kan man miste indhold og betydning i det oprindelige datasæt, hvilket fremover overses. Derfor er det vigtigt at have en klar idé om, hvorvidt der er teoretisk baggrund for ens undersøgelse, så man ikke overser potentielt vigtige informationer. Husk at lave en detaljeret kodebog, så man nemt kan finde de forskellige koders betydning. Dette vil også gøre [replikation](https://metodeguiden.au.dk/replicerbarhed/) nemmere samt sikre, at andre har mulighed for at gennemgå ens arbejde. |
| Del II: Hvad ved vi om grammatikundervisning? (side 25-31) | Forklar med egne ord begrebets betydning |
| Præskriptiv grammatikundervisning (side 25) | Den præskriptive grammatikundervisning fokuserer på de grammatiske regler og strukturer, der er forudbestemt af sproglige registre og magtfigurer. En præskriptiv grammatikundervisning vil analysere reglerne og konventionerne i bestemte udsagn for at bestemme, hvilke udsagn der er korrekte eller på anden måde at foretrække. |
| Propædeutisk perspektiv (side 25) | Propædeutik betyder forberedende undervisning i et emne eller et fag; indførelse i en videnskab. |
| Dekontekstualiseret grammatikundervisning  (side 26) | Når grammatikundervisningen handler om løsrevne øvelser i stavning og bøjning af ord. Den dekontekstualiserede grammatikundervisning tager ofte afsæt i grammatikbøger, udfyldningsark og stavetræning. |
| Reviewstudier (side 26) | Et review er en systematisk indsamling af litteratur baseret på originale studier. For et systematisk review er målet, at litteratursøgningen identificerer alt, der er udgivet om problemstillingen. |
| Metastudier (side 26) | Et metastudie har til hensigt at samle viden på tværs af flere undersøgelser, dvs. metastudier er studier af primærstudier, hvor primærstudier er studier, som præsenterer nye resultater.  Metastudier relaterer sig ofte til systematiske reviews, og her benytter man statistiske metoder til at aggregere kvantitative data fra minimum to og gerne flere studier om en given problemstilling. Studierne skal være funktionelt sammenlignelige empiriske studier.  Metastudier og reviews adskiller sig dermed fra primærstudier ved, at de ikke præsenterer ny viden, men i stedet samler eksisterende viden. |
| Mixed method-studie (side 27) | I en undersøgelse, hvor man anvender en mixed methods, anvender man mere end én metode til indsamling af data. Mixed methods er særlig brugbar at anvende i komplekse problemstillinger, fordi den giver et forskelligartet og nuanceret blik på dit data og din undersøgelse. |
| Deskriptiv grammatikundervisning (side 27) | I den deskriptive grammatikundervisning er man optaget af objektivt at beskrive, hvordan sproget faktisk bruges i den konkrete sammenhæng. |
| Metasproglig opmærksomhed (side 27) | Metasproglig opmærksomhed lægger op til, at der reflekteres over sprog og sproglæring ved hjælp af aktiviteter, der skal få eleven til at opda­ge sproglige fænomener i kendte og ukendte sprog, at der dannes hy­poteser om, hvordan sprog fungerer, og at eleverne anvender deres sproglige viden på tværs af sprogene.  For at tilegne sig et metasprog og en metasproglig opmærksomhed (dvs. et sprog, man bruger til at tale om sprog med) skal man være i stand til at lægge afstand til sproget for på den måde at kunne studere sproget som en genstand (et ob­jekt). Sproget undersøges ved, at eleven iagttager dets ejendomme­ligheder, betragter sproget intuitivt og på den baggrund danner hy­poteser om sproget og opnår viden. Det er nødvendigt, at eleven flyt­ter opmærksomheden fra indholdet af budskabet, dvs. det, der siges, over til den måde, det siges på.  To træk er kendetegnende for udviklingen af den metasproglige bevidsthed: evnen til at blive opmærksom på sprogets former og evnen til at lege med sprogets former. |
| Interventioner (side 27) | En intervention er, i en kvalitativ forskningssammenhæng, en indgriben med henblik på at skabe forandringer. |
| Autentiske tekster (side 27) | Autentiske tekster er tekster, der optræder i virkeligheden (skønlitteratur, opskrifter, sms’er, invitationer, digte, instruktioner etc.), og de adskiller sig fra de tekster, man fx ofte finder i grammatikbøger og øvelser, hvor teksterne er konstruerede (kunstige) med henblik på, at eleverne skal lære eller øve sig i at mestre bestemte grammatiske elementer, såsom tegnsætning, stavning etc. |
| Deklarativ og procedural viden (side 31) | Den deklarative viden er eksplicit viden, der kan formuleres i sætninger. Den procedurale viden er en tavs eller implicit viden, som kan være svær at sætte ord på. Den procedurale viden angår tillærte færdigheder, vaner og holdningsmønstre. Et eksempel på procedural indlæring er fx evnen til at cykle, hvor man ikke nødvendigvis er bevidst om, hvordan færdigheden udføres, men kroppen ’gør det bare’. |
| Epistemologisk funktion (side 31) | Epistemologi kaldes også for erkendelsesteori. *Episteme*er græsk og betyder viden (ikke at forveksle med empiri, som betyder erfaring). Så epistemologi er læren om viden eller rettere: hvordan vi opnår viden. Epistemologi er en fast bestanddel af opgaver inden for videnskabsteori. Epistemologi handler om, hvordan man undersøger selve vidensdelen (empirien). |
| Del III: Hovedfund (side 35-45) | Forklar med egne ord begrebets betydning |
| Reciprok feedback (side 42) | Reciprok betyder gensidig. Det betyder, at eleverne giver hinanden feedback. |

De studerende skal, efter de har udfyldt læseguiden, selv i gang med at udarbejde læseguides. Holdet opdeles i fire grupper, hvor hver gruppe udarbejdet en læseguide til én af de følgende fire tematiske artikler:

1. Tematisk artikel 1: Kontekstualiseret grammatikundervisning (side 58-69)
2. Tematisk artikel 4: Teknologi i grammatikundervisningen (side 98-105)
3. Tematisk artikel 5: Kontekstualiseret grammatikundervisning i dansk – potentialer og udfordringer (side 106-110)
4. Tematisk artikel 7: Grammatikfaglighed i et krydsfelt (side 126-126)

De udarbejdede læseguides lægges ud til resten af holdet, hvor de enten individuelt eller i grupper bruger dem i deres arbejde med læsningen af artiklerne.